קייט בלאנשט

ביוגרפיה

בלאנשט נולדה במלבורן, וויקטוריה שבאוסטרליה, למשפחה נוצרית-מתודיסטית. בתם של ג'ון, מורה אוסטרלית, ורוברט בלאנשט, מש"ק בצי האמריקני יליד טקסס שפגש את אימה של בלאנשט כשהוצב במלבורן ועבד מאוחר יותר כמנהל פרסום. כשבלאנשט הייתה בת עשר, נפטר אביה כתוצאה מהתקף לב. יש לה אח ואחות; אחיה הבכור, בוב, הוא מהנדס מחשבים, ואחותה הצעירה ג'נבייב, היא מעצבת תיאטרון.
בלאנשט למדה בבית ספר תיכון איסט אייבנהו במלבורן, ולאחר מכן השלימה את חינוכה הגבוה בקולג' המתודיסטי לנשים, שם גילתה את משיכתה למשחק. היא למדה כלכלה ואומנויות יפות באוניברסיטת מלבורן. לאחר לימודיה עזבה את אוסטרליה על מנת לטייל. בהיותה בת 18, תיירה בלאנשט במצרים. עמית אורח במלון זול בקהיר שאל אותה אם היא מעוניינת להיות ניצבת בסרט, וביום המחרת מצאה עצמה בסצנת קהל מריעה למתאגרף אמריקני שהפסיד למצרי. בלאנשט שבה לאוסטרליה ונסעה לסידני על מנת ללמוד במכון הלאומי לאמנויות דרמטיות; סיימה ב-1992 והחלה את קריירת התיאטרון שלה.

1993–2000

תפקיד הבמה הראשי הראשון שלה היה בשנת 1993 לצד ג'פרי ראש במחזה של דייוויד מאמט, שם היא גילמה את אולינה. היא אף הופיעה כאופליה בהפקה היוקרתית משנת 95–1994 של להקת התיאטרון האוסטרלית Company B של המחזה המלט, בבימויו של ניל ארמפילד. בלאנשט הופיעה במיני-סדרה האוסטרלית Heartland, וכן במיני-סדרה Bordertown ובפרק "The Loaded Boy" של סדרת הטלוויזיה האוסטרלית Police Rescue. הופעת הבכורה שלה בסרט טלוויזיה הייתה בסרט הטלוויזיה האוסטרלי משנת 1994 של Police Rescue כמורה ששודדים מחזיקים בה כבת ערובה. בלאנשט עשתה את הופעת הבכורה הבינלאומית שלה בסרט כאחות אוסטרלית הנשבית בידי היפנים בסרט "לחיות בצל הכבוד" (Paradise Road), אותו ביים ברוס ברספורד. התפקיד הראשון שהעניק לה חשיפה רבה היה בסרט אליזבת משנת 1998, שהקנה לה מועמדות לפרס האוסקר כשחקנית הטובה ביותר. בלאנשט זכתה בפרס ה-BAFTA (פרס האקדמיה הבריטית לאמנויות הטלוויזיה והקולנוע) ובפרס גלובוס הזהב, בו זכתה בקטגוריית השחקנית הטובה ביותר בסרט דרמה. בשנה שלאחר מכן הייתה בלאנשט מועמדת לפרס BAFTA בשל תפקידה בסרט הכישרון של מר ריפלי.

2000–2011

ב-2004 היא גילמה עיתונאית הרה בסרט "עמוק במים" שביים וס אנדרסון, שהקנה לה מועמדות נוספת לפרס השחקנית הטובה ביותר של ה-BFCA. בשנת 2005 זכתה בלאנשט בפרס האוסקר כשחקנית המשנה הטובה ביותר כששיחקה את קתרין הפבורן בסרט הטייס של מרטין סקורסזה. הדבר הפך את בלאנשט לאדם הראשון שזכה באוסקר עבור גילום דמותו של שחקן או שחקנית זוכה הפרס מן העבר. בלאנשט שכבר עתה קצרה שבחים, זכתה לקהל מעריצים חדש כשהיא הופיעה בטרילוגיית סרטי "שר הטבעות" בבימויו של פיטר ג'קסון. היא גילמה את תפקיד האלפית גבוהת הקומה גלדריאל בכל שלושת הסרטים.
ב-2006 כיכבה בלאנשט בסרט "בבל" ובסרט "רמז לסקנדל" שם גילמה את דמותה של שבה הארט לצידה של ג'ודי דנץ', בדרך מקרה זכתה דנץ' בפרס האוסקר כשחקנית המשנה בסרט אליזבת הראשונה, באותה השנה בה הפסידה בלאנשט עבור משחקה את הדמות ההיסטורית, אף על פי שבקטגוריה אחרת. בלאנשט הייתה מועמדת בשלישית לפרס האוסקר עבור הופעתה בסרט (דנץ' אף היא הייתה מועמדת לאוסקר). ב-2007, היא זכתה בפרס פסטיבל ונציה לשחקנית הטובה ביותר בשל גילומה של בוב דילן (אחת מ-6 שחקנים שגילמו את הדמות) בסרטו באורך מלא של טד היינס אני לא שם וגם שבה לתפקידה כאליזבת בסרט ההמשך לאליזבת הראשונה שנקרא אליזבת: תור הזהב. היא קיבלה מועמדות לאוסקר על 2 התפקידים. מועמדות לפרס שחקנית הטובה ביותר עבור גילומה של אליזבת, ומועמדות לפרס שחקנית המשנה הטובה ביותר עבור דמותו של בוב דילן.
בלאנשט אף סיימה צילומים של סרטו של סטיבן שפילברג אינדיאנה ג'ונס וממלכת גולגולת הבדולח, שיצא לאקרנים בשנת 2008. ובאותה שנה היא שיחקה בסרט הסיפור המופלא של בנג'מין באטן. היא גם תרמה את קולה לסרט האנימציה פוניו. ב-2010, היא שיחקה בסרט רובין הוד בביימו של רידלי סקוט. ב-2011 בלאנשט שיחקה בסרט האנה לצד סרשה רונן ואריק באנה. בסרט היא גילמה את דמות האנטגוניסטית מריסה ויגלר.
בלאנשט הוכתרה על ידי כתב העת טיים מגזין כאחת ממאה האנשים המשפיעים ביותר בעולם בשנת 2007 וגם אחת מהשחקניות המוצלחות ביותר לפי כתב העת פורבס. ב-5 בדצמבר 2008 היא קיבלה כוכב משלה בשדרת הכוכבים של הוליווד. נכון לתחילת 2013, שבעה מבין הסרטים שהיא השתתפה בהם היו מועמדים לאוסקר; אליזבת' (1998), שר הטבעות (2001, 2002 ו-2003), הטייס (2004), בבל (2006) והסיפור המופלא של בנג'מין באטן (2008).

2012–הווה

ב-2012 היא דובבה את דמותה של פנלופה בסדרת הטלוויזיה "איש משפחה". בנוסף, היא גילמה מ-2012 עד 2014 את דמותה של גלדריאל מלכת האלפים בטרלוגיית הסרטים "ההוביט".
ביולי 2013 היא השתתפה בסרט "יסמין הכחולה" בבימויו של וודי אלן ולצד לואי סי. קיי. ואלק בולדווין. בסרט היא מגלמת דמות המבוססת על רות' מיידוף, אשתו של ברנרד מיידוף. יתר על כן, הסרט ובפרט בלאנשט קיבלו ביקורות מהללות. ב-2014 שיחקה בלאנשט בסרטו של ג'ורג' קלוני, "ציידי האוצרות" ("The Monuments Men"), לצד קלוני, דניאל קרייג, ג'ון גודמן, ביל מארי, יו בונוויל וז'אן דוז'רדן. הסרט מגולל את סיפורם של היסטוריונים המנסים להציל עבודות אמנות לפני שהיטלר ישמיד אותם. ב-2014, זכתה בלאנשט בפרס קריסטל למצוינות נשים בקולנוע.
בשנת 2015 כיכבה בסרטו של טרנס מאליק "אביר הגביעים". היא שיחקה גם בסרט "קרול" לצד רוני מארה, עיבוד קולנועי לספרה של פטרישה הייסמית' בבימויו של טוד היינס, בעיבוד מחודש על סינדרלה" בתור האם החורגת ותרמה את קולה לסרט ההמשך "הדרקון הראשון שלי 2".
בלאנשט אמורה לגלם דמות ראשית בסרט הטלוויזיה "Cancer Vixen" בבימויה של ג'ולי דלפי.
בשנת 2017 שיחקה בדרמה הרומנטית של הבמאי טרנס מאליק, "שיר לשיר", לצד נטלי פורטמן וראיין גוסלינג. בנוסף, כיכבה בסרט גיבורי העל מבית אולפני מארוול "תור: ראגנארוק", לצד כריס המסוורת'.
בלאנשט התמנתה ליו"ר חבר השופטים בפסטיבל הקולנוע בקאן 2018. באותה שנה שיחקה בקומדיית הפשע "אושן 8", ובסרטו של איליי רות' "הבית עם השעון המסתורי".
בשנת 2019 הופיעה בתפקיד הראשי בסרטו של ריצ'רד לינקלייטר "איפה את, ברנדט", שמבוסס על ספר מאת מריה סמפל.

חיים אישיים

בעלה של בלאנשט הוא המחזאי והתסריטאי אנדרו אפטון, אותו היא פגשה ב-1996 בעת הופעתה בהפקה של הסרט "The Seagull", הם נישאו ב-29 בדצמבר 1997 ויש להם ארבעה ילדים. בלאנשט ובעלה יהיו מנהלים אמנותיים למשך שלוש שנים של חברת התיאטרון של סידני החל מינואר 2008. החוזה שלהם כולל סעיף שיאפשר לכל אחד מהם לקחת שלושה חודשי חופשה בשנה על מנת לעסוק בפעילויות אחרות. בשנת 2009, נוצרו בולים חדשים הנושאים את דמותה וגם את דמותם של השחקנים ג'פרי ראש, ראסל קרואו וניקול קידמן בגלל תרומתם לתרבות האוסטרלית.
בראיון לרשת "סקיי ניוז" בלאנשט הגדירה את עצמה כפמיניסטית. בראיון היא הביעה דאגה למעמדה של האישה כתוצאה מגל של שמרנות עולמית, לטענתה. היא גם ביקרה את הוליווד המקשה על נשים מבוגרות להשתלב בתעשייה. היא ציינה כי בעבר, בתקופת הזהב של הוליווד, התייחסו באופן מכובד לשחקניות מבוגרות כמו בטי דייוויס וג'ואן קרופורד.
בראיון למגזין וראייטי במאי 2015 סיפרה בלאנשט כי בעבר ניהלה גם מספר מערכות יחסים עם נשים.